Skoolklere: Só moet skole koste help beperk | Netwerk24
Deur William Horne 09 Januarie 2019 13:17
Die Mededingingskommissie het Woensdag ’n beroep op skole gedoen om die riglyne vir uniforms te volg sodat skoolklere se koste nie handuit ruk nie.
Die amptelike ondersoek oor nie-mededingende gedrag met betrekking tot skoolklere is vroeg laasjaar afgehandel en het bevind dat talle skole eksklusiewe kontrakte met slegs enkele verskaffers gehandhaaf het.
Die riglyne is daarop gemik om nie-mededingende praktyke in onderrig teë te werk en is geskep om te verseker dat skole aan die Mededingingswet voldoen, asook om te verseker dat die prys van skoolklere billik is.
Die amptelike ondersoek oor nie-mededingende gedrag met betrekking tot skoolklere is vroeg laasjaar afgehandel en het bevind dat talle skole eksklusiewe kontrakte met slegs enkele verskaffers gehandhaaf het. Dié kontrakte het deur geen mededingende of deursigtige tenderproses gegaan nie. In die afwesigheid van behoorlike mededinging het dit skoolklere duurder gemaak as wat dit sou wees.
Die Mededingingskommissie het daarteen besluit om die betrokke skole te vervolg weens die kommissie se siening dat dit die aandag sou aflei van skole se hoofdoelwit: onderrig.
In ’n verklaring wat Woensdag uitgereik is, sê die kommissie dat hy met die opstel van die riglyne alle belanghebbendes betrek het, insluitend private skole, verskaffers, beheerliggame van staatskole en die regering.
Die riglyne is:
Skooldrag moet so generies as moontlik wees sodat dit vanaf die maksimum hoeveelheid verskaffers verkrygbaar is.
Uitsonderings moet beperk word tot slegs artikels wat die skole as noodsaaklik ag, soos kentekens, wat dan van vooraf geselekteerde verskaffers bekom kan word.
Skole moet ’n mededingende tenderproses verseker wanneer verskaffers aangestel word.
Skole moet meer as een verskaffer aanstel sodat ouers tot meer opsies toegang het.
Kontrakte mag net vir ’n spesifieke tydsduur geld voordat ’n nuwe tenderproses gedoen moet word.
Die kommissie het ’n memorandum van verstandhouding met Fedsas, ’n federasie van skoolbeheerliggame, onderteken wat daarop gemik is om skole op te lei en aan te moedig om aan die riglyne te voldoen.
Luidens die kommissie se verklaring was die samewerking en reaksie van hul interaksie met private skole – van onder meer die firmas Curro, Advtech en Reddam House – “fenomenaal”.
Die kommissie het dus saam met dié skole die Mededingingstribunaal genader om die riglyne te bekragtig. Die saak sal op 6 Februarie deur die tribunaal aangehoor word.
Meer oor: Mededingingstribunaal | Mededingingskommissie | Skoolgeld | Skoolklere | Departement Van Basiese Onderwys
Goeie nuus dalk op pad oor skoolklere
Bekkige graadeentjies is reg vir hul skoolloopbaan
Ouers sukkel al meer om skoolgeld by te bring
ZAR/AUD 9,81 (-2)
ZAR/EUR 15,7 (-5)
ZAR/GBP 17,4 (-8)
ZAR/USD 13,99 (-3)
Gold 1426,05 (1236)
Palladium 1534,62 (-1908)
Platinum 844,28 (205)
Silver 15,97 (53)